**Az OKT állásfoglalása a Kvassay Jenő Terv – Nemzeti Vízstratégia című dokumentumról, illetve annak Stratégiai Környezeti Vizsgálatáról**

Az Országos Környezetvédelmi Tanács már a Nemzeti Vízstratégia készítésének elkezdése idején, 2013-tól kezdve, alapvető szakmai rendező elvként hangsúlyozta és javasolta a multidiszciplinaritás alkalmazását, szakágazati törekvésként pedig az integráló, ágazatközi megközelítést. Történt ez egyrészt azért, hogy elkerülhető legyen az, hogy a vízügyi ágazat egyedül maradjon olyan feladatok megoldásával, amelyek nem lehetségesek kizárólag egy ágazat keretei közt, másrészt azért is, hogy eleget tudjunk tenni az EU – VKI célkitűzések: a „jó víz”, pontosabban a felszíni és felszín alatti víztestek jó ökológiai és kémiai állapota, de legalább a jó ökológiai potenciál megvalósításának.

A VKI az Unió – talán – leginkább átfogó regionális környezetfejlesztési programja, amelynek megvalósítása akkor és úgy lehetséges, ha egy-egy régióban, azaz vízgyűjtőn, illetve részvízgyűjtőn a társadalom kiszolgálása és boldogulása érdekében működtetett gazdasági folyamatok és az erre létrehozott intézmények komplex, koordinált együttműködésének köszönhetően kialakuló kedvező szinergiák eredményeképpen, az ökológiai- és ökonómiai rendszer fenntartható(vá válik); és ennek a helyzetnek az összegző indikátora: a „jó víz”.

Ezen célok megvalósításához olyan „szakstratégia” szükséges, amelynek az a sajátossága, hogy eszközrendszereiben az implementálási programokat – ágazatközi módon is – integráló intézményfejlesztést és / sőt intézményi együttműködés-fejlesztést alkalmaz.

Az Országos Környezetvédelmi Tanács elismeréssel állapítja meg, hogy a KJT mint keretstratégia, a fönt leírt irányt, a horizontális szempontok erőteljesebb érvényesülését tartalmazzák, köszönhetően – nyilván annak is, hogy a jogszabályi és szakmai szempontoknak megfelelő SKV- elemzései, következtetései és javaslatai, a tervezés egész folyamatában be tudtak épülni a Stratégia kidolgozásába; a Tervezők és a véleményező Szakértők együttgondolkodása, sőt együttműködése meg tudott valósulni. A valódi előrelépés az lesz (lenne), ha ez a kooperációs igény és gyakorlat a tervezőkön túl a Döntéshozókig is eljut(na), amihez alapvetően szükséges a kapcsolódó intézmények együttműködés-fejlesztése is.

Az intézményfejlesztés megvalósítandó mind a jogszabályalkotásban, mind pedig az ágazati programok kidolgozásában, továbbá a hatások, a célkitűzések meg(nem)valósulása nyomon követésében is.

A realtime, illetve az utólagos monitorozás mellett szükségesnek tartjuk általánosan alkalmazni az előzetes hatásbecsléseket, az ex ante értékeléseket és az elemzések eredményeit is. Ez lehet az az eszköz, ami alapján a programokhoz reális költségtervek készíthetők, amely a stratégiai tervezésnek „per definitionem” része, illetve követelménye.

Az OKT egyetért azzal és nagyon fontosnak tartja, hogy a finanszírozás tervezése és pénzek biztosítása alapvető feltétel, egyrészt az állami és / vagy önkormányzati feladatok megvalósításába, másrészt a fejlesztési projektekbe építve. Célszerűnek tartanánk „forrástérkép” készítését a hazai költségvetési igények és lehetőségek, valamint az EU Partnerségi Megállapodást megvalósító OP-k tekintetében egyaránt.

Az OKT továbbra is hangsúlyozza és felhívja a Kormány figyelmét arra, hogy a VGT2 dokumentumban javasolt intézkedések finanszírozása nem kellően biztosított a KEHOP forrásainak felhasználására közzétett projektek listája és a KJT-ben szereplő elemzés alapján. A 2021 és 2027 közötti időszakban sem látunk sokkal több pénzügyi fedezet lehetőséget a VGT2-ben javasolt intézkedések végrehajtására és a célkitűzések elérésére, ezért különösen fontos, hogy a KEHOP összes, ehhez a témához kapcsolódó prioritási tengelyének projektjei tartalmazzanak VGT2 intézkedéseket, és a 2014-2020 közötti időszak valamennyi lehetséges operatív program forrása adjon lehetőséget a horizontális szempontok figyelembe vétele révén a VGT2 célkitűzések elérésére. Ezeken a forrásokon kívül a Kormány a költségvetésben különítsen el keretet a VKI végrehajtására.

A Stratégia megvalósításához szükséges pénzügyi finanszírozás szűkössége és a fejlesztési igények nagy száma is indokolja a rendszer optimalizációját, hatékonyságának növelését. Ennek egyik eszköze az, ha a finanszírozás és a fejlesztések egycélúságát a komplex tervezés és a többcélú finanszírozás irányába vezetjük (egy beruházással több probléma megoldása), a projektek előkészítettségét magasabb színvonalra emeljük, s ugyancsak magasabb színvonalat követelünk meg a megvalósítás minőségében is. Ehhez az irányvonalhoz hozzájárulhat még az egységes tervezési rendszer kidolgozása és a lépcsőzetes tervezés általánossá tétele is.

A biztonságos finanszírozás mellett az intézményfejlesztés másik igen fontos feladata a vízügyi tervek: KJT, VGT2, ÁKK „összehangolása” a területi tervezéssel, a területrendezési tervekkel, továbbá a területfejlesztési koncepciókkal, tervekkel, programokkal.

Egy – csaknem – emberöltőre előretekintő vízgazdálkodási keretstratégia és ebben a vizek jó állapotának - az indokolt társadalmi és gazdasági igények figyelembevétele mellett – legalább a jó ökológiai potenciálnak az elérése / megtartása nem lehetséges a történetileg kialakult adottságokhoz alkalmazkodó tájhasználat nélkül és különösen nem annak ellenében. Ez egyszerre jelent „okos” mezőgazdálkodást, az árterületek lehetséges, tehát a kockázatokkal tudatosan számoló hasznosítását, vízvisszatartást, amelyek jelentősége a klímaváltozás kistérségi következményeinek fokozódásával egyre nő. A Natura 2000, valamint egyéb természetvédelmi előírások egyeztetésére jó javaslat valamely fórum megteremtése; a hatásköri ütközések feloldására pedig a környezet- és természetvédelemért-, valamint a vízgazdálkodás irányításáért felelős miniszterek együttes döntését volna célszerű intézményesíteni.

A vízvisszatartásnak többféle módszere a Stratégiában is olvasható. Ezek közül nagy potenciált jelent az okos mezőgazdálkodással és megfelelő területhasználattal a talajban tárolható több víz, valamint a ma még szinte teljesen kihasználatlan, települési csapadékvíz-gazdálkodás.

Mindezen lehetőségek azonban csak tudatos társadalmi részvétellel valósíthatóak meg, amely társadalmi részvétel és közösségi tudás egyúttal a fenntarthatóság feltétele és biztosítása is egyben.

Szükséges tehát a vízgazdálkodás oktatása nem csupán a vízügyi szakemberképzésben, hanem a mezőgazdasági és – egyáltalán – mindenféle technológiai képzésben, oktatásban és felsőoktatásban. Célszerű és – várhatóan – hatékony módszer volna az okszerű vízgazdálkodás kritériumainak beépítése – hasonlóan az energiahatékonysági, kibocsátás-csökkentő, környezeti erőforrás-kímélő, - újrahasznosító szempontokhoz – a település- és gazdaságfejlesztési pályázatokba. Ennek előremozdítására pedig a felnőttképzés, a tematikus rövid-tanfolyamok kínálatának bővítése, továbbá az „állam vidéki emberei”: a falugazdászok, települési-, megyei önkormányzatok, kormányhivatalok tisztviselőinek felkészítése megfelelő tudásanyaggal és arra, hogy ezeknek a módszereknek a terjesztése része a feladataiknak.

Az OKT a vízügyi beavatkozások és országos fejlesztési irányok közül azokat az alternatívákat támogatja, azokkal tud leginkább egyetérteni, amelyek a fenntarthatóság igényeinek leginkább megfelelnek. Ezen elveket követve a KJT-ben vizsgált szcenáriókból a C2, a vízgazdálkodásnak a fenntarthatóság igényeinek alávetett rendszer elemet javasoljuk megvalósítani, a tervekben szerepeltetni. Ezt javasoljuk figyelembe venni akkor is, ha a másik két elemnek (A1 és A2 gazdasági valamint B1 és B2 klímaváltozási) bármely előrejelzés-változata bekövetkezik is be.

A Stratégia is foglalkozik vele, de jelen állásfoglalásunkban is fontosnak tartjuk hangsúlyozni, hogy a nagyvízi mederszabályozás körültekintő tervezésének és megvalósításának során hidromorfológiai, ökológiai, hidraulikai – hordalékmozgási – okokból szükséges (volna) egy határokon túlnyúló kitekintés, a határokat átmetsző folyókon – csaknem minden folyónk ilyen – a felvízi és alvízi kapcsolatokat illetően egyaránt; ez egyébként – célszerű és robusztus – követelménye mind az EU Víz Keret Irányelvnek mind pedig az INTERREG pályázatoknak.

Az említett hidromorfológia, hidraulikai, ökológiai szempontok tekintetbe vétele érdekében szükséges volna ezen diszciplínák inter- vagy inkább multidiszciplináris kutatás-fejlesztése, hogy az ezáltal elérhető, megszerezhető új, innovatív tudás valóban a döntéselőkészítés-támogatás részévé válhasson.

Az OKT a KJT-ben leírtak szerint támogatólag foglal állást abban a tekintetben, hogy a vízgazdálkodás gazdaság-szabályozási rendszerének megújítása során a vízhasználat révén keletkező bevételek (díjak, járulékok) elkülönítetten kerüljenek kezelésre, és forgassák vissza azokat a vízgazdálkodási célok megvalósítására és a fejlesztések működtetésére. A szűkös hazai források bővítése céljából megfontolásra érdemesnek tartjuk a kormányzat részéről azt a lehetőséget is megvizsgálni, hogy a vízzel kapcsolatos adók kerüljenek vissza az ágazat feladatai támogatására.

Az Országos Környezetvédelmi Tanácsnak üléssorozatain kedvező tapasztalatok vannak arra, hogy az OKT platform alkalmas a komplex, integrált, a kölcsönhatások elemzésén alapuló tervezés, a Tervezők és a hatásvizsgáló szakértők együttgondolkodásának, együttműködésének előmozdítására.

Megismételve a korábbi vállalását, a Tanács ezen kedvező lehetőségnek a kihasználását ismételten felajánlja – különösen, ha ehhez az ágazatok vezetőitől támogatást kap –, hogy az ágazati és területi fejlesztési programok horizontális kölcsönhatás-elemzési együttműködésére módot adó platform legyen, ezt az egyeztető „felületet” rendelkezésre bocsássa.

2016. november 12.